**Sadama tänava rekonstrueerimistööde ajutise liikluskorralduse tööde kirjeldus**

Sadama tänava lõigu (Kalda tn ristmikust kuni Väike-Sadama tänava ristmikuni) rekonstrueerimistööde käigus suletakse Sadama tänav ehitustööde ajaks. Tänavalõigu sulgemine on planeeritud alates 9. juunist kuni 15. septembrini.

Liikluskorraldus teetööde ajal peab olema otstarbekas ning arvestama töö kestvust, iseloomu ja liiklusolusid. Ükski piirang ei tohi olla suurem, kesta kauem ega olla kehtestatud varem või pikemale teelõigule, kui see on vajalik.

Ehitustöödeks on koostatud ajutise liikluskorralduse joonised 2504-14.1, 2504-14.2 ja 2504-14.3.

Ajutised liikluskorraldusmärgid paigaldab Tariston AS vastavalt skeemile enne ehitustööde algust. Ehitustööde ajal lahendatakse ajutine liikluskorraldus arvestades kõikide töödega, mis toimuvad ehitusalal ja lähiümbruses. Liiklus korraldatakse tööde ajal, tööde katkestamisel ja vaheajal liikluskorraldusvahenditega, eelteavitustega infokanalites ja vajadusel muude vahenditega. Objekti liikluskorralduse vastavust ja säilimist kooskõlastatud liiklusskeemile kontrollib Tariston AS perioodiliselt. Ehitustööde lõppedes eemaldatakse ajutise liikluskorralduse märgid ning taastatakse endine liikluskorraldus või hakkab kehtima vastavalt projektile uus liikluskorraldus.

Liiklusohutuse eest objektil vastutab objektijuht.

Liiklus tuleb korraldada vastavalt määrusele „Nõuded ajutisele liikluskorraldusele“ (13.07.2018 nr 43).